Nadškofija Ljubljana

Pohod za življenje 2023
2023-10-07 09:30 - 17:00 (Europe/Ljubljana)
Pohod za življenje 2023

LJUBLJANA

ŽIVLJENJE JE ZAKON!

LJUBLJANA, PREŠERNOV TRG,
SOBOTA, 7. OKTOBER 2023
ZBIRANJE OB 9.30.

Zakaj je pomembno, da pridemo na vseslovenski Pohod za življenje v Ljubljano?

Zato, ker je to odlična preventiva za naše otroke, vnuke in druge sorodnike, da se bodo izognili tragični izkušnji splava. Sprejmite odločitev, da boste prišli na Pohod za življenje, pogovarjajte se s svojimi otroki in mladostniki o tem, morda pripravite transparent in ga ponosno prinesite s seboj. Program bo lep, pester in živopisen, na kožo pisan vsem generacijam. Zato res prav vsi dobrodošli.
Pohod za življenje je enkratna priložnost v letu, da javno pokažemo, da nam gre za pravico do življenja nerojenih otrok, da se zavzemamo za pomoč mamam in očetom v stiski, tako da bi vsi spočeti otroci lahko zagledali luč dneva in lepoto sveta.
Vir: https://pohodzazivljenje.si/

Rožnovenska Mati Božja
2023-10-07 18:00
Praznik Rožnovenske Matere Božje bomo pri Mariji Pomagaj letos že 11. obhajali skupaj z Radijem Ognjišče.
Ob 18. uri bomo pričeli z molitvijo rožnega venca, ob 19. uri bo sledila sveta maša in po sveti maši še dva dela rožnega venca. Slovesno somaševanje bo vodil mariborski nadškof metropolit msgr. Alojzij Cvikl.
Celotno slovesnost bodo lahko v neposrednem prenosu spremljali poslušalci Radia Ognjišče.
Vir: Marija.si

Teden za življenje 2023
2023-10-08 - 2023-10-15
32. TEDEN ZA ŽIVLJENJE
8. do 15. oktober 2023
POVZDIGNIMO DAR ŽIVLJENJA
Molitvena priprava:
Skupaj s Pohodom za življenje vabimo k molitveni pripravi na Pohod za življenje in Teden za življenje.
Nedelja, 8. oktober, Brezje: ZAČETEK TEDNA ZA ŽIVLJENJE

15.00: Molitvena ura za življenje
16.00: Evharistično bogoslužje, vodi škof Anton Jamnik

Molitveno uro in sveto mašo bomo skupaj pripravila gibanja in organizacije, ki se v svojem temelju zavzemamo “za življenje”.
Sreda, 11. oktober, Galerija Družina:
17.30: OKROGLA MIZA »POVZDIGNIMO DAR ŽIVLJENJA«
V sodelovanju z Radiem Ognjišče.
Sodelujejo:

g. Miro Šlibar, Voditelj Medškofijskega odbora za pastoralo zdravja (MOPZ) pri SŠK;
ga. Darinka Slanovec, pesnica, dolgoletno preizkušana v neozdravljivi bolezni, članica Krščanskega bratstva bolnikov in invalidov;
g. Željko Spajić, družinski oče, oče sina s posebnimi potrebami;
s. Edith Metelko, Marijina sestra, Prijateljstvo bolnikov in invalidov.

Kulturni program pripravlja gospa Darinka Slanovec.
Predvidoma prenos v živo na YouTube kanalu Gibanja za življenje.
Četrtek, 12. oktober, Kurešček:
Sveta maša “za življenje”

17.00: Molitev pred Najsvetejšim,
18.00: Sveta maša za nerojene otroke in “svetost” življenja, mašuje g. Miro Šlibar

Nedelja, 15. oktober:
Po župnijah predlagamo branje poslanice ob Tednu za življenje in duhovna misel ob Božji besedi na naši spletni strani.
Na spletni strani bodo objavljeni tudi drugi prispevki.
Župnije bodo po pošti prejele plakat. Prav tako bomo plakat poslali izobraževalnim, vzgojnim in zdravstvenim ustanovam v Sloveniji.
Kdor še želi plakat ali dodatne informacije naj se obrne na drustvo@gibanjezazivljenje.si.
Vir: https://gibanjezazivljenje.si/teden-za-zivljenje-2023/program-18-2/

20. vseslovensko srečanje kmetov na Ponikvi in Slomu
2023-10-08 12:00 - 14:00
Lepo vabljeni na 20. vseslovensko srečanje kmetov na Ponikvi in Slomu, v nedeljo, 8. oktobra. Gre za vsakoletno srečanje kmetov v rojstnem kraju blaženega Antona Martina Slomška, zavetniku kmetov, slovenskega kmetijstva in kmetijskega slovstva. Vodilo srečanja je Slomškova misel »Besede mičejo, zgledi vlečejo«.
Ob 12. uri bo ob somaševanju duhovnikov in predstavnikov evangeličanske cerkve, v cerkvi sv. Martina na Ponikvi, mašo daroval upokojeni mariborski nadškof msgr. dr. Marjan Turnšek.
Ob 14. uri bomo druženje nadaljevali s slavnostno akademijo pred Slomškovo rojstno hišo na Slomu. Kako uporabni so svetniki za kramljanje, bo v sklopu dogajanja predstavil režiser, dramatik in igralec Gregor Čušin. Druženje na vsebinsko in glasbeno bogatem dogodku bomo zaključili s pogostitvijo.
Območne enote Kmetijsko gozdarske zbornice Slovenije organizirajo avtobusne prevoze, informacije na spletni strani www.kgzs.si.
Lepo vabljeni na Ponikvo, v nedeljo 9. oktobra.
Vir: Katoliška Cerkev

Sv. maša ob začetku akademskega leta
2023-10-10 18:30
Vse študente lepo vabimo, da se v torek, 10. oktobra, ob 18.30 v ljubljanski stolnici udeležijo svete maše ob začetku akademskega leta.

Prvi koncert sakralnega abonmaja v uršulinski cerkvi Sv. Trojice v Ljubljani
2023-10-11 19:30
Vljudno vas vabimo, da tudi v letošnji sezoni Sakralnega abonmaja v uršulinski cerkvi Sv. Trojice v Ljubljani prisluhnete glasbi s sakralno vsebino v izvedbi priznanih zborov in solistov.
Na prvem koncertu z naslovom Moje življenje bomo prisluhnili uglasbeni poeziji Cvetane Priol in Matere Terezije. Skladbe, ki so nastale izpod peres slovenskih skladateljev Uršule Jašovec, Diane Novak, Tineta Beca, Roberta Kampleta, Maksimiljana Feguša in Tomaža Habeta, bosta krstno izvedli sopranistka Pia Brodnik in organistka Rebeka Dobravec.
Koncert bo v sredo, 11. oktobra 2023, ob 19.30. uri v uršulinski cerkvi Sv. Trojice v Ljubljani.
Vstopnine ni, veseli pa bomo prostovoljni prispevkov.
Vljudno vabljeni!
Vir: Katoliška Cerkev

Javna molitev rožnega venca na Kongresnem trgu v Ljubljani
2023-10-13 06:30 - 17:00
Katoliška mladina v petek, 13. oktobra 2023, ob 6.30 zjutraj prvič organizira javno molitev rožnega venca na Kongresnem trgu v Ljubljani.
»Javna molitev je mnogo močnejša od zasebne, da pomiri Božjo jezo in prikliče Njegovo usmiljenje, in sveta mati Cerkev, ki jo vodi Sveti duh, je vedno podpirala javno molitev v časih javne tragedije in trpljenja,« piše eden največjih strokovnjakov za rožni venec, »drugo najboljšo molitev za sveto mašo«, sv. Louis Marija Montfortski. Po njegovem napotku in zgledu brezštevilnih drugih držav bomo tudi pri nas začeli z javno molitvijo sv. rožnega venca – za našo domovino in zveličanje njenih duš ter posebne namene, ki jih bomo še objavili.
Prvič vse, še posebej pa mlade može in fante, ki smo prvi poklicani biti voditelji in zgled pri pričevanju vere, vabimo na Kongresni trg v Ljubljani, pred spomenik Presveti trojici, v petek, 13. oktobra, ob 6.30. Molili bomo na pomenljiv datum, ko je leta 1884 papež Leon XIII. po navdihu, ki ga je prejel pri sv. maši, zapisal molitev k sv. nadangelu Mihaelu za Cerkev, pred dobrimi sto leti pa se je Gospa Rožnega Venca zadnjič prikazala v Fatimi in napravila »sončni čudež«, ki ga je videlo 70.000 ljudi.
Urban Šifrar,
Katoliška mladina
Vir: Katoliška Cerkev

Molitev in sveta maša za bolnike z rakom
2023-10-13 18:30
Kongregacija za bogoslužje in discipline zakramentov je 11. februarja 2020 uradno razglasila sv. Leopolda Mandića za zavetnika bolnikov z rakom. Kongregacija je poudarila, da je s to razglasitvijo odprto okno upanja, saj bo sv. Leopold, ki je sam doživel osebno izkušnjo nemoči te težke težke bolezni, kot zavetnik spremljal onkološke bolnike s svojo priprošnjo pri Bogu.
Od marca 2023 bo v baziliki Marije Pomagaj na Brezjah vsak drugi petek v mesecu potekala molitev s priprošnjo sv. Leopoldu Mandiću.
13. oktober
Ob 18.30 – molitev rožnega venca
Ob 19.00 – sveta maša in po maši blagoslov z relikvijami sv. Leopolda Mandića
Termini svete maše in blagoslova bodo sledili:
13. oktober (molitev ob 18.30, sveta maša ob 19.00)
10. november, 8. december (molitev ob 17.30, sveta maša ob 18.00)
Vir: Marija.si

Sedmo vseslovensko srečanje ločenih
2023-10-14 15:00 - 17:00
Vseslovensko srečanje ločenih bo v soboto, 14. oktobra, ob 15.00 pri sv. Jožefu v Ljubljani. Naslov srečanja je »Razvezani in še vedno ljubljeni«. Začne se s predavanjem dr. Andreje Poljanec ob 15.00 in nadaljuje z mašo ob 16.00, ki jo bo daroval soboški škof msgr. Peter Štumpf. Po maši sledita kratka prireditev ob 20-letnici Skupnosti razvezanih v Cerkvi SRCE in zaključek s pogostitvijo na dvorišču cerkve.
Več informacij o dogodku najdete na https://srcerazvezani.si/

Sv. Luka, evangelist
2023-10-18
V Katoliški cerkvi 18. oktobra praznujemo god svetega Luka evangelista.
Sveti Luka je svetnik, ki je po starem krščanskem izročilu napisal dve pomembni novozavezni knjigi: Evangelij po Luku in Apostolska dela. Njegovo ime se glasi v hebrejščini לוקא [Luka], v grščini Λουκᾶς [Lukas]. Slovensko ime Luka je praktično enaka izvirni obliki, v starejših prevodih Svetega pisma pa srečamo tudi obliko Lukež, ki izvira iz grščine.
Luka je bil doma iz Antiohije, po rodu je bil Grk (ali po nekaterih virih Sirijec), po poklicu je bil zdravnik. Precej časa je oznanjal krščanstvo skupaj s svetim Pavlom – spremljal ga je na vseh pomembnejših potovanjih in je skupaj z njim prišel tudi v Rim. Iz uvodnih besed Lukovega evangelija se da sklepati, da Luka ni bil priča dogodkom, ki jih je opisal v evangeliju. To pomeni, da se je krščanski skupnost pridružil šele nekoliko pozneje. Pač pa v Apostolskih delih najdemo več odstavkov napisanih v prvi osebi množine, iz česar lahko sklepamo, da je te dogodke pisec res sam doživel.
V pripovedi o dveh mladeničih, ki sta na poti v Emavs srečala in po lomljenju kruha spoznala vstalega Gospoda, Luka z imenom omenja samo enega, Kleofa, ime drugega pa zamolči. Papež Gregor Veliki z veliko verjetnostjo ugotavlja, da zato, ker je bil to on sam. V svoji skromnosti se namreč ni želel izpostavljati.
Luka je bil visoko izobražen Grk, zdravnik po poklicu, zato ni čudno, da je evangelij, ki ga je napisal, namenjen Grkom. Kot zdravnik je imel globoko razvit čut za bolnike, zato Jezusa predstavi predvsem s te plati: kot telesnega in dušnega zdravnika.
Z Marijo se je večkrat srečal v Janezovi hiši, kjer mu je pripovedovala o Jezusovem rojstvu in njegovih otroških letih. Luka jo je ob teh obiskih večkrat slikal – od tu izhaja legenda, da je on avtor Marijine podobe (Salus populi romani, Zdravje rimskega ljudstva), ki jo danes častijo v cerkvi Marije Snežne v Rimu. Nekaj njegovih slik naj bi se (po izročilu) ohranilo do današnjih dni: Črna Marija iz Częstochowe na Poljskem, Carigrajska Mati Božja v baziliki svete Justine v Padovi ter Milostna Mati Božja na Trsatu. Kakorkoli že, gotov pa je res, da je Luka Mariji in Jezusu naslikal najlepšo podobo prav v svojem evangeliju.
Njegov razpoznavni znak na slikah je vol. Takšnega najdemo na steni poslopja v Žički kartuziji. Luka velja za zavetnika zdravnikov, kirurgov, slikarjev, zlatarjev, kiparjev, vezilcev (čipkaric), stekloslikarjev in na sploh krščanske umetnosti. Je tudi zavetnik knjigovezov, notarjev, pa tudi živine, mesarjev. Kot vremenski zaščitnik je povezan z mnogimi vremenskimi reki.
Vir: donbosko.si.

Duhovni program za zakonce, pare in posvečene osebe
2023-10-20 17:00 - 2023-10-22 18:00
Ignacijev dom duhovnosti vabi na vikend, ki je namenjen vsem poročenim parom ter parom, ki sobivajo, vseh starosti in kultur.
Program izvira iz katoliške tradicije, vendar je odprt za vse, ki želijo izboljšati odnos z dialogom in poslušanjem. Namenjen je tudi duhovnikom, redovnikom in redovnicam, ki želijo poglobiti svoj odnos s skupnostjo. Poteka od petka, 20. oktobra 2023, ob 17. uri, do nedelje 22. oktobra, do 18. ure.
Vodi ekipa Zakonsko srečanje.
Več info na tej povezavi, prijava pa TUKAJ.

Pripete datoteke: wwme zlozenka 2023.pdf
Vir: Katoliška Cerkev

Sv. maša ob 20. obletnici smrti Antona Strleta
2023-10-20 18:30
Božji služabnika Anton Strle je umrl 20. oktobra 2003. Dvajseto obletnico bomo praznovali na dan njegove smrti, 20. oktobra 2023 ob 19.00 v župnijski cerkvi Ljubljana Sv. Križ. Somaševanje bo vodil nadškof Stanislav Zore OFM. Po maši bomo šli na njegov grob in molili za njegovo beatifikacijo.
Pol ure pred mašo bo češčenje Najsvetejšega.
p. Andrej Pirš, postulator

Škofijsko srečanje ministrantov
2023-10-21 09:00 - 17:00
Škofijski ministrantski kviz bo letos v soboto, 21. oktobra 2023, v Zavodu sv. Stanislava. Ob 9.00 se bomo zbrali v zavodski cerkvi. Kasnejese bodo nekatere ministrantske skupine pomerile v kvizu, druge pa v malem nogometu. Srečanje bomo sklenili z razglasitvijo rezultatov in podelitvijo nagrad.
Kviz in nogometni turnir bosta sočasno, zato je nemogoče, da bi ista ekipa nastopala na kvizu in v malem nogometu. Na kviz se lahko prijavi ministrantska skupina, ki je zmagala na dekanijskem ministrantskem kvizu, če pa tega ni bilo, pa tista, ki jo izberejo duhovniki na dekanijski konferenci. To velja tudi za nogometne ekipe.
A) Kviz bo v dveh starostnih skupinah:
– Mlajšo skupino sestavljata dva ali trije člani, ki so lansko leto obiskovali šolo do vključno 6. razreda devetletke.
– Starejšo skupino sestavljata dva ali trije člani, ki so lansko leto obiskovali šolo do vključno 9. razreda devetletke.
Prvi del tekmovanja bo kviz v pisni obliki, drugi del pa, če bo potrebno, v ustni obliki. Literatura za kviz je Ministrantski kviz 2023 (Magdalena Gornik in liturgični slovarček).
B) Turnir v malem nogometu bo v eni starostni skupini do vključno 1. letnika srednje šole (rojeni po 1. januarju 2006). Ekipa šteje največ deset ministrantov, katerih imena in letnice morate nujno navesti ob prijavi. Da se izognemo nesporazumu, imejte s seboj osebni dokument ali njegovo kopijo.
Ekipe naj imajo po možnosti enotne majice. Nogometno ekipo bo na igrišču zastopalo pet igralcev (4 + vratar). Igralo se bo v telovadnici.
Vsaka ministrantska skupina mora imeti obvezno voditelja (duhovnika ali drugo odraslo osebo). Tega prosim, da svoje ministrante spodbuja k lepemu obnašanju, športni pravičnosti in k skrbi za čistočo ter nedotakljivost lastnine zavoda. Malica je iz popotne torbe – vsak naj jo prinese s seboj.
Prijave sprejemam na naslov jureee@gmail.com do 15. oktobra.
Želim mirno in uspešno pripravo.
Jure Ferlež,
referent

Misijonska nedelja
2023-10-22
Misijonsko nedeljo bomo obhajali 22. oktobra. Osrednje slovensko praznovanje misijonske nedelje bo letos v Dornberku. Ob 15. uri bo molitvena ura, ob 16. uri pa bo slovesno somaševanje vodil koprski škof msgr. Jurij Bizjak. Po maši bo sledil program s pričevanji navzočih misijonarjev. Vabimo duhovnike in vernike iz vse Slovenije, posebej pa iz okoliških dekanij, da se udeležite skupnega praznovanja. Posebej so povabljeni tudi člani Misijonske molitvene zveze. Večje skupine romarjev prosimo, da svoj prihod napovejo. Praznovanje bo letos posebej posvečeno velikemu slovenskemu misijonarju Ernestu Saksidi, katerega 10. obletnico smrti letos obhajamo.
Vir: Misijonsko središče Slovenije

Sv. Simon in Juda Tadej
2023-10-28
Po binkoštnem prazniku naj bi Juda Tadej deloval v Mezopotamiji in nazadnje v Perziji, kjer je umrl mučeniške smrti skupaj s svojim bratom Simonom.
Starokrščansko izročilo ve povedati, da so nekateri apostoli po Jezusovem vnebohodu in prihodu Svetega Duha oznanjali evangelij skupaj. Med temi naj bi bila tudi Simon in Juda, ki ju na vseh seznamih apostolov v evangelijih najdemo na desetem in enajstem mestu – na dvanajstem, zadnjem, je vselej izdajalec Juda Iškariot. Zaradi tega sta apostola Simon in Juda neločljivo povezana tudi na vseh svetniških koledarjih Katoliške cerkve in njun praznik obhajamo 28. oktobra.
Simona – ime pomeni ‘Bog je uslišal’ – sta bila med apostoli dva: prvemu je Jezus, ko ga je poklical, dodal vzdevek Peter (Skala), drugega evangelist Luka imenuje Gorečnik, Marko pa Kananejec, kar je isto v hebrejskem jeziku. To daje slutiti, da je pripadal stranki zelotov, ki je bila prežeta s politično obarvanim mesijanizmom. O njegovem življenju vemo prav malo zanesljivega. Mnogi razlagalci Svetega pisma sodijo, da je bil Simon rodni brat Juda Tadeja in Jakoba mlajšega, prvega jeruzalemskega škofa, ki ga je dal veliki duhovnik Anan leta 62 kamnati. Simon naj bi ga nasledil na škofijskem sedežu v Jeruzalemu. Preden so Rimljani začeli leta 70 oblegati Jeruzalem, je Simon, ki je imel pred očmi Jezusovo napoved o razdejanju Jeruzalema, svoje vernike izpeljal iz mesta. Za časa cesarja Trajana (98–117) je nastopilo veliko preganjanje kristjanov in med tem viharjem je leta 107 kot junaški mučenec dal svoje življenje za Kristusa tudi jeruzalemski škof Simon, ki je bil tedaj star že blizu 120 let. Po drugem izročilu pa naj bi Simon Gorečnik oznanjal evangelij v Egiptu in Juda Tadej v Mezopotamiji, nazadnje pa naj bi delovala skupaj v Perziji. Tam so poganski duhovniki Juda pobili s koli, Simona pa po hudem mučenju prežagali, zato Juda upodabljajo s kiji, Simona pa z žago.
Tudi Juda sta bila v apostolskem zboru dva: Juda Tadej in Juda Iškariot. Prvi je imel tri brate: Jožefa, Jakoba mlajšega in Simona. Slednja dva sta bila apostola in jeruzalemska škofa. Njihov oče je bil Kleofa, ki ga Sveto pismo imenuje tudi Alfej, in naj bi bil brat sv. Jožefa. Tudi njihova mati Marija Kleofova je bila v sorodu z Jezusovo materjo Marijo in je bila med tistimi ženami, ki so spremljale Jezusa na njegovih potih in mu ostale zveste do Kalvarije. Alfej naj bi že zgodaj umrl, zato je sv. Jožef prevzel skrb za nečake, odtod naziv ‘Gospodova brata’, ki ga zasledimo v Svetem pismu, dasi sta bila le Jezusova bratranca. Po binkoštnem prazniku naj bi Juda Tadej deloval v Mezopotamiji in nazadnje v Perziji, kjer je umrl mučeniške smrti skupaj s svojim bratom Simonom.
Apostola sta bila dolgo ‘pozabljena’; v 18. stoletju pa se je obnovilo zlasti češčenje Juda Tadeja, ki je v današnjih dneh zelo živo. Velja za priprošnjika v skoraj brezupnih zadevah in v številnih cerkvah najdemo njegovo podobo, ob kateri je posebna molitev njemu na čast. Simona so za svojega zavetnika izbrali barvarji, strojarji, drvarji, usnjarji, zidarji in tkalci.
Na slovenskih tleh imata apostola Simon in Juda tri župnijske cerkve in pet podružnih cerkva. V slovenskem ljudskem izročilu veljata Simon in Juda za zimska svetnika, saj ob njunem godu nemalokrat že zapade sneg.

Besedilo je s spletne strani revije Ognjišče.

Posvetitev lateranske bazilike
2023-11-09
Cesar Konstantin, ki je dal kristjanom v rimski državi svobodo, je izročil papežu tudi lateransko palačo. Ob njej so zgradili baziliko presvetega Odrešenika, ki so jo leta 324 posvetili. V Lateranu so papeži stanovali dolga stoletja, dokler se niso preselili v Vatikan. Še danes velja Lateran za sedež rimskega škofa.

Kregarjev dan v Zavodu sv. Stanislava
2023-11-09 17:00
Rojstni dan Staneta Kregarja, 10. november, v Zavodu sv. Stanislava obeležujemo kot Kregarjev dan, ko v okviru galerije pripravimo različne dogodke.
Letošnje praznovanje Kregarjevega dne bo potekalo na predvečer slikarjevega rojstnega dneva, in sicer bomo v četrtek, 9. novembra, ob 17. uri v atriju pred zavodsko cerkvijo (Zavod sv. Stanislava, Štula 23, 1210 Ljubljana-Šentvid) odprli razstavo ilustracij Marije Bobič, alumne Škofijske klasične gimnazije, ki jih je naslikala za slikanico o Stanetu Kregarju Skozi barvo in svetlobo, ki jo bo zavod izdal v sodelovanju z založbo Družina d.o.o. ob 50-letnici Kregarjeve smrti.
V sodelovanju z Glasbeno šolo Matije Tomca pa ob 18. uri pripravljamo javno vodenje Z glasbo po Kregarjevi galeriji; vabimo vas na ogled stalne zbirke Kregarjevih del, ki ga bodo oblikovali učenci glasbene šole s svojimi profesorji. V vsaki galerijski sobi bomo prepletli značilnosti Kregarjevega slikarstva določenega obdobja z glasbenim nastopom učencev različnih oddelkov: klavirja, kitare, flavte, violine in solo petja.
Zavod sv. Stanislava
Vir: Katoliška Cerkev

Nikodemovi večeri 2023
2023-11-09 19:00
Kako živeti kot učenec Jezusa Kristusa?

PREDAVANJE: dr. Maksimilijan Matjaž
povezovalec: Lucija Mihalinec
DATUM: 9. 11. 2023
URA: 19:00 – 21:00
KRAJ: ŠD Vincencij, Tabor

Odmik za moške do 28 let
2023-11-10 - 2023-11-12
Ignacijev dom duhovnosti in Jezuitski kolegij v Ljubljani vabita na odmik, ki je namenjem mladim možem.
V dveh dneh pogovorov, tišine in molitve se boste seznanjali in spreminjali ob temah, ki govorijo o zorenju v može. Odmik poteka od petka, 10., do nedelje, 12. novembra, v Ignacijevem domu duhovnosti.
Vodi p. Damjan Ristić DJ, biblični teolog in duhovni mentor.
PRIJAVE
Vir: Katoliška Cerkev

Javna molitev rožnega venca v novembru
2023-11-10 06:30
Katoliška mladina v petek, 10. novembra 2023, ob 6.30 zjutraj drugič organizira javno molitev rožnega venca na Kongresnem trgu.
»Javna molitev je mnogo močnejša od zasebne, da pomiri Božjo jezo in prikliče Njegovo usmiljenje, in sveta mati Cerkev, ki jo vodi Sveti duh, je vedno podpirala javno molitev v časih javne tragedije in trpljenja,« piše eden največjih strokovnjakov za rožni venec, »drugo najboljšo molitev za sveto mašo«, sv. Louis Marija Montfortski. Po njegovem napotku in zgledu brezštevilnih drugih držav smo tudi pri nas začeli z javno molitvijo sv. rožnega venca – za našo domovino in zveličanje njenih duš ter posebne mesečne namene, v novembru za verne duše v vicah.
Vse, še posebej pa mlade može in fante, ki smo prvi poklicani biti voditelji in zgled pri pričevanju vere, vabimo na Kongresni trg v Ljubljani, pred spomenik Presveti trojici, v petek, 10. novembra, ob 6.30.
Katoliška mladina
Vir: Katoliška Cerkev

Molitev in sveta maša za bolnike z rakom
2023-11-10 17:30
V baziliki Marije Pomagaj vsak drugi petek v mesecu zvečer poteka molitev, sveta maša ter blagoslov z relikvijami sv. Leopolda Mandića.
Kongregacija za bogoslužje in discipline zakramentov je 11. februarja 2020 uradno razglasila sv. Leopolda Mandića za zavetnika bolnikov z rakom. Kongregacija je poudarila, da je s to razglasitvijo odprto okno upanja, saj bo sv. Leopold, ki je sam doživel osebno izkušnjo nemoči te težke težke bolezni, kot zavetnik spremljal onkološke bolnike s svojo priprošnjo pri Bogu.
Od marca 2023 bo v baziliki Marije Pomagaj na Brezjah vsak drugi petek v mesecu potekala molitev s priprošnjo sv. Leopoldu Mandiću.
10. november
Ob 17.30 – molitev rožnega venca
Ob 18.00 – sveta maša in po maši blagoslov z relikvijami sv. Leopolda Mandića
Vir: Marija.si

Praznovanje 30-letnice Zavoda sv. Stanislava - sveta maša
2023-11-13 10:30
V Zavodu sv. Stanislava, ki je septembra 1993 ponovno odprl svoja vrata za mlade in ga je ustanovil takratni ljubljanski nadškof dr. Alojzij Šuštar, v letošnjem letu praznujemo 30-letnico. Iz vseh enot zavoda – Vrtca Dobrega Pastirja, Osnovne šole Alojzija Šuštarja, Glasbene šole Matije Tomca, Škofijske klasične gimnazije, Jegličevega dijaškega doma, Študentskega doma Janeza F. Gnidovca in Galerije Staneta Kregarja – se bomo zbrali pri zahvalni sveti maši v ljubljanski stolnici sv. Nikolaja v ponedeljek, 13. novembra, ob 10.30.
Slavnostna akademija bo potekala v torek, 14. novembra, ob 17.30 v športni dvorani OŠ Alojzija Šuštarja. Zaradi omejenih prostorskih možnosti vas vabimo, da oba dogodka spremljate preko video-povezav, ki bodo objavljene
na spletni strani www.stanislav.si.
Ob tej priložnosti se zahvaljujemo vsem dobrotnikom, ki z dobro besedo in materialnimi darovi omogočate in podpirate naše delovanje za otroke in mlade.
Mag. Anton Česen,
direktor

Praznovanje 30-letnice Zavoda sv. Stanislava - slavnostna akademija
2023-11-14 17:30

Večer Plus+
2023-11-14 19:00
Bog v središču. Slavljenje. Molitev v tišini. Spoved. Življenjske zgodbe. Priložnost za vsakega, da se umiri, okrepi, prejme upanje, najde svoje mesto v svetu.
Večere pripravljata Katoliška mladina in skupina Svetnik.
KDAJ: 14. november 2023 ob 19.00
KRAJ: Antonov dom na Viču
ZA KOGA: večeri so odprti za vse starosti
Vir: Katoliška mladina

Duhovna obnova za starše bogoslovcev, duhovnikov, redovnikov in redovnic
2023-11-17 - 2023-11-19
Bogoslovno semenišče organizira duhovno obnovo za starše bogoslovcev, duhovnikov, redovnikov in redovnic, ki bo potekala od 17. do 19. novembra 2023 v Hiši kruha v Svetem Duhu pri Škofj Loki. Duhovni vikend, ki ga bo vodil spiritual Gregor Celestina, bo priložnost za medsebojno srečanje, duhovno poglobitev in molitev za obstoječe in nove duhovne poklice. Prispevek za celotni vikend, ki se bo začel v petek z večerjo in končal v nedeljo s kosilom, je 72 EUR.
Molimo za svetost poklicanih.
Mag. Gregor Celestina,
spiritual

Dan molitve za žrtve spolnih zlorab – 18. november 2023
2023-11-18
V soboto, 18. novembra 2023, bomo v Katoliški cerkvi v Sloveniji obhajali dan molitve za žrtve spolnih zlorab. Župnije, redovne skupnosti in cerkvena občestva so povabljena, da vključijo vernike k sodelovanju v bogoslužjih in molitvenih urah, namenjenih preživelim žrtvam spolnh zlorab.
Leta 2016 je Papeški komisiji za zaščito mladoletnikov Tutela minorum (PCPM) oseba, ki je preživela duhovniško zlorabo, dala predlog za svetovni dan molitve za žrtve spolnih zlorab. Komisija je takrat v sporočilu za javnost zapisala: »Po izkušnjah naših članov so preživele žrtve pogosto izrazile željo po molitvi kot pomembnem elementu zdravljenja.«
Papež Frančišek je nato povabil škofe po vsem svetu, naj določijo poseben molitveni dan, ki bo podpiral poti človeškega in duhovnega okrevanja. Ta dan je namenjen preživelim žrtvam, ki so bile hudo prizadete v Cerkvi ali zunaj nje ter družinam in skupnostim, ki so žalovale za svojimi bližnjimi.
Slovenska škofovska konferenca je za ta dan izbrala 18. november, ki je tudi svetovni dan za odpravo spolnega izkoriščanja in nasilja nad otroki, za prinašanje upanja in ozdravitev preživelih ter hkrati evropski dan za zaščito otrok pred spolnim izkoriščanjem in spolno zlorabo.
V sklopu ozaveščanja o problematiki spolnih zlorab in naših prizadevanj, da bi nudili podporo tako primarnim kot sekundarnim žrtvam teh dejanj, pripravljajo v cerkvi sv. Jožefa v Ljubljani dve iniciativi.
Prva je okrogla miza z naslovom Podpora in pomoč preživelim žrtvam spolnih zlorab ter njihovo okrevanje, ki bo potekala ob odprtju razstave SHAME – European stories (Sram/sramota – evropske zgodbe) v galeriji cerkve sv. Jožefa v soboto, 18. novembra 2023, s pričetkom ob 17. uri. Rastavo SHAME je v Ljubljano pripeljala organizacija Justice Initiative v podporo žrtvam. Razstava vključuje serijo fotografij ljudi, ki so povedali svoje zgodbe o zlorabi v otroštvu ali mladosti in si jo bo mogoče ogledati do 17. decembra 2023 v Cerkvi sv. Jožefa v Ljubljani.
Druga pobuda je molitev za žrtve spolnih zlorab s taizéjskimi spevi, ki bo v soboto, 18. novembra 2023, ob 20. uri v cerkvi sv. Jožefa v Ljubjani. Molitev pripravlja rektor cerkve sv. Jožefa p. Tomaž Mikuš DJ, v sodelovanju z taizéjskimi brati. Duhovni nagovor bo imel novomeški škof in predsednik Slovenske škofovske konference msgr. dr. Andrej Saje.
Gradiva:

Izjava okrogla miza Podpora in pomoč preživelim žrtvam spolnih zlorab ter njihovo okrevanje
Letak
Vabilo

Dodatne informacije dobite pri rektorju cerkve sv. Jožefa v Ljubljani p. Tomažu Mikušu DJ na e-naslovu: tomaz.mikus@gmail.com.
Vir: Katoliška Cerkev

Maša za zakonce, ki hrepenijo
2023-11-18 16:00 - 17:00
Se soočata s preizkušnjo, ko otroka ni in ni? Potem sta lepo vabljena k sv. maši na Brezje, v soboto 18. novembra ob 16.00. uri. Sv. mašo bo daroval pater Tadej Strehovec posebej za zakonce, ki hrepenijo po potomstvu. Med mašo bo tudi pričevanje zakonskega para o njunem soočanju s preizkušnjo, ko otroka ni in ni ter molitev za dar življenja.

Dan slovenskih cerkvenih glasbenikov
2023-11-18 17:00
Slovensko Cecilijino društvo v soboto, 18. novembra 2023, vabi na Dan slovenskih cerkvenih glasbenikov, ki bo letos potekalo v župniji Vojnik.
Dan bomo začeli s pozdravom ob 9. uri in nadaljevali s predavanji in skupinskimi delavnicami na temo otroškega in mladinskega petja ter zborovstva nasploh. Vzporedno bosta potekali tudi individualni delavnici liturgičnega orglanja ter pevske tehnike za cerkvene pevce. Dan bomo zaključili s koncertom pevskih zasedb dekanije Nova Cerkev, ki se bo začel ob 17. uri.
Predavajo: Andreja Zakonjšek Krt, Matej Podstenšek, Tomaž Pirnat, Ivan Florjanc in drugi.
Ob zanimivem dnevnem dogajanju bo dovolj časa tudi za medsebojno srečanje in klepet. Več informacij in prijave (do 10. novembra 2023) na spletni strani društva: www.scd.si.
Vir: Katoliška Cerkev

Teden zaporov 2023
2023-11-19 - 2023-11-25
TEDEN ZAPOROV 2023
Teden molitve
19. –25. 11. 2023
Nebesa pripovedujejo o Božji slavi, nebesni svod sporoča o delu njegovih rok (Ps 19,2).
Plakat tedna zaporov najdete na tej povezavi.
Včasih se počutimo oddaljeni od Boga, dvomimo v Božjo prisotnost v naših življenjih, celo vpijemo v jezi ali žalosti: »Kje si zdaj?!« Ampak obljubil nam je, da nas ne bo nikoli zapustil in ko iščemo resnico, ljubezen, smisel ali odpuščanje, lahko slišimo odziv, ki nas spodbuja: »Povzdigni oči, otrok!«
Kristjani so se stoletja pri molitvi navdihovali ob psalmih, svetih pesnitvah in molitvah, ki so bile zapisane iz visočin in globočin človeških izkustev ter čustev: obupa, izgube, jeze, izdaje, zapuščenosti, krivde, trpljenja, zmedenosti, upa, radosti, radovednosti, zahvale in slavljenja.
Psalmi so navdihnili molitve letošnjega tedna zaporov, napisali so jih ljudje z lastnimi izkustvi zapora in kazenskega sistema: zaprte osebe, osebe po prestani kazni, oškodovane osebe, svojci in člani skupnosti, zaposleni in prostovoljci v zaporih ter znotraj kazenskopravnega sistema. Vabimo vas, da v tem tednu vsak dan skupaj z njimi molite, s pomočjo teh molitev ali ob psalmih, ki jih poznate.
Ko nas teža življenja pritisne ob tla, ni nujno, da molimo sklonjenih glav. Oči lahko povzdignemo k nebeškemu Očetu, ki na nas gleda z ljubeznijo. Lahko pogledamo gor in ugledamo njegovo prisotnost v čudežu stvarstva in živega sveta. Kadarkoli in kjerkoli kličemo in vpijemo v molitvi, je odziv ljubečega Boga: »Povzdigni oči, otrok!« Bog nas je vedno pripravljen poslušati, njegova ljubezen se sklanja k nam preko Jezusa in nam poklanja odpuščanje ter upanje v vseh naših dneh.

MOLITEV TEDNA ZAPOROV
Gospod, Ti daješ svobodo vsem ljudem. Molimo za vse ljudi v zaporih. Razlomi vse obstoječe vezi strahu in osamljenosti. S svojo ljubeznijo podpiraj zaprte, njihove družine in prijatelje, zaposlene v zaporih in vse, ki zanje skrbijo. Ozdravljaj vse, ki so jih ranila dejanja drugih, še posebej žrtve kaznivih dejanj. Pomagaj nam, da si bomo odpuščali, ravnali pravično, ljubili usmiljenje in v ponižnosti hodili skupaj s Kristusom v njegovi moči in z njegovim Duhom danes in vsak dan. Amen.
1. DAN
IZ GLOBOČINE KLIČEM K TEBI, O GOSPOD
Psalm 130,1
Nebeški Oče, hvala za vse, ki delajo v zaporskem sistemu. Naj jih vodi želja, da bodo podpirali druge pri boljšem življenju. Prosimo za tiste, ki obupujejo. Pomagaj jim pogled povzdigniti proti nebu in naj kličejo k tebi, zakaj ti si tako svet, poln milosti in slišiš naše molitve. Naj spoznajo tvojo neizčrpno ljubezen do njih in do zaprtih oseb, ki jim služijo. Prosimo te, danes jih napolni z novim upanjem in delovnim zagonom.
2. DAN
MOJ GLAS GRE K BOGU, MORAM VPITI
Psalm 77,2
Bog, če si tam, jaz sem v temi, počutim se samega in zapuščenega. Boš slišal moje vpitje na pomoč? Ponoči me tema duši, vendar vem, da tvoja svetloba sije. Poznaš me bolje, kot poznam samega sebe, nate se obračam v mojem obupu. Če me slišiš, mi spregovori. Če si tam, pridi k meni. Hočem spoznati tebe in čutiti tvojo varnost. Reši me vseh mojih strahov.
3. DAN
UPAM V GOSPODA … ČAKAM NA NJEGOVO BESEDO
Psalm 130,5
Molimo za tiste, ki jih zaznamuje zapor, za zaprte osebe, svojce in oškodovane osebe. Bodi jim blizu, ko so jezni, žalostni, ko vpijejo na pomoč. Naj bodo gotovi v tvoje zaupanje in ljubezen do njih. Gospod, poznaš nas in si nam blizu, kjerkoli smo in karkoli počnemo. Tudi če še tako pogosto zaidemo stran od tvoje prisotnosti, naj čutimo tolažbo tvojega ljubečega objema.
4. DAN
ZAKAJ VELIKA JE TVOJA DOBROTA DO MENE,
REŠIL SI MOJO DUŠO IZ GLOBINE PODZEMLJA
Psalm 86,13
Gospod Bog, hvala ti za milost in usmiljenje. Hvala, da sem zmožen skozi sprejemanje tvojega odpuščanja tudi sam odpuščati tistim, ki so me prizadeli ter to bolečino osmisliti. Molim za tiste, ki so se znašli v zaporu, da bi tudi sami spoznali tvojo dobroto in bi z veseljem sprejeli tvojo ljubezen, da bi bila tako tudi njihova življenja preobražena in prenovljena.
5. DAN
KAM NAJ GREM PRED TVOJIM DUHOM,
KAM NAJ ZBEŽIM PRED TVOJIM OBLIČJEM?
Psalm 139,7
Oziramo se k Bogu, ki pozna preizkušnje, ki jih preživljamo. Molimo, da bomo našli trdnost. Oziramo se k Bogu, ki pozna našo bolečino. In molimo, da bi našli mir. Oči povzdigujemo k Bogu, ki ve, kdo je za nas pomemben, za koga skrbimo in koga pogrešamo. In molimo, da bomo našli pravo bližino in pravo skupnost. Oziramo se k Njemu, ki vsakega izmed nas kot ljubljenega otroka pozna po imenu.
6. DAN
ODNEHAJTE IN SPOZNAJTE, DA SEM JAZ BOG
Psalm 46,11
Gospod, k tebi dvigujemo vse vpletene v zaporski sistem. Prosim te, da bomo v vsej zmedi, zmešnjavi, nasilju in odvisnostih okrog nas spoznali, da je naše zavetje v tebi. Vemo, da lahko najdemo mir v tebi, da lahko odnehamo in spoznamo, da si ti Bog. Molimo za mir v srcih vseh tistih za zaklenjenimi vrati, molimo, da bi spoznali, da si jim blizu.
7. DAN
NEBESA PRIPOVEDUJEJO O BOŽJI SLAVI
Psalm 19,2
Bog stvarnik, nebesa pripovedujejo o tvoji slavi! Ustvaril si me po svoji podobi, pridi k meni v mojem obupu in žalosti ter me opomni, da sem nič brez tebe. Ko povzdigujem oči k tebi in se odzivam na Jezusov klic, da mu sledim, se ti zahvaljujem, da se lahko že ob misli nate pomirim s sabo in s svetom.
Teden zaporov v svetu že skoraj petdeset let, v Sloveniji pa že devetnajsto leto, ponuja molitveno literaturo krščanskim skupnostim s povabilom k molitvi za vse, ki jih zaznamuje zapor: za zaprte osebe in njihove svojce, za žrtve kaznivih dejanj in njihove skupnosti, za delavce in prostovoljce v zaporih in za kazenskopravni sistem. Povabljeni ste, da vsak dan tedna zaporov molite po namenu posameznega dne in se hkrati vprašate, ali lahko kot posameznik ali skupnost storite kakšno dobro delo za katero od skupin, za katere molite.
Za predloge, podporo, donacije ali dodatna naročila plakatov lahko pišete na info at center-ecce.si ali Zaporniški vikariat, Smrekarjeva 7 A, 1000 Ljubljana.
TEDEN ZAPOROV 2023
Teden molitve
19. –25. 11. 2023
Vir: Ecce Homo

Praznik Kristusa, Kralja vesoljstva
2023-11-26 08:00 - 17:00
Cerkveno leto se v Katoliški cerkvi sklene s praznikom Kristusa, Kralja vesoljstva, ki bo letos v nedeljo, 20. novembra 2022.
Cerkev je Kristusa za kralja vesoljstva priznavala že v najzgodnejših veroizpovedih in s tem poudarjala, da ima Kristus kot Božji sin in Odrešenik sveta, zlasti po svojem vnebohodu,[1] najvišjo čast in oblast nad človeštvom in zgodovino.
Pomen praznika
Božje kraljevanje pomeni dokončno izpolnitev človekovega hrepenenja po Bogu in željo, da bi mogel biti združen in povezan z Bogom. To kraljevanje je presežen Božji dar. Ob dovršitvi sveta se bo Kristusovo gospostvo z njegovim drugim prihodom razodelo v dokončnem odrešenju ljudi in v preoblikovanju ustvarjenega sveta. Drugi Kristusov prihod za kristjane ni razlog za strah in tesnobo, ampak predvsem povod za upanje, veselje in hrepenenje. Dnevi Kristusovega življenja nas spomnijo na Kristusovo darovanje za ljudi in njegovo poslanstvo na zemlji, praznik Kristusa Kralja pa na zgodovino odrešenja in (ne)vidno Božje delovanje v času.
Kristus kralj – hvalospevTo kraljevanje je Božji dar – milost. Začelo se je uresničevati z Jezusovo smrtjo in poveličanjem, v vsem sijaju in moči pa se bo izkazalo in uveljavilo ob koncu časov. To Božje kraljevanje izredno lepo izraža praznični hvalospev:
Svojega edinorojenega Sina, našega Gospoda Jezusa Kristusa,
si mazilil za večnega duhovnika in kralja vesoljstva,
da bi se na oltarju križa daroval
kot brezmadežna in spravna žrtev
ter izvršil skrivnost človeškega odrešenja.
Vse stvari bo uklonil svojemu vladarstvu
in izročil tvojemu neizmernemu veličastvu
večno in vesoljno kraljestvo:
kraljestvo resnice in življenja,
Kraljestvo svetosti in milosti,
kraljestvo pravičnosti, miru in ljubezni.
Zgodovina praznika
Praznik Kristusa Kralja je leta 1925 uvedel papež Pij XI. (1922–1939). Uvedbi praznika pogosto pripisujejo naslednji zgodovinski pomen: Cerkev je v obdobju totalitarizmov želela utrditi Kristusov kraljevski status in tako relativizirati prizadevanja režimov, ki so si lastili absolutno oblast nad človekom in stvarstvom. Pred drugim vatikanskim cerkvenim zborom (1962–1965) je obstajalo pričakovanje, da bo cerkveni zbor Kristusovo kraljestvo razglasil za dogmo Cerkve, vendar se to ni zgodilo.
Po prenovi cerkvenega koledarja leta 1960 je bil praznik Kristusa Kralja opredeljen kot praznik prvega reda. Papež Pavel VI. (1963–1978) je z motu proprijem Mysterii Paschalis leta 1969 praznik preimenoval v praznik Našega Gospoda Jezusa Kristusa, kralja vesoljstva in določil nov datum na zadnjo nedeljo v cerkvenem letu. S tem je poudaril eshatološki pomen te nedelje in jo razglasil za slovesni praznik. Poudarjena sta bila pomen in vloga Jezusa Kristusa kot osrednje osebnosti v cerkvenem letu, ki je tesno povezana z bogoslužnim koledarjem Cerkve. Praznik kot zadnja nedelja bogoslužnega leta bolje izraža aktualno tematiko kot prva adventna nedelja, in to je: pričakovanje drugega Kristusovega prihoda, vesoljna sodba, prenovitev vesolja, ko bo Kristus izročil kraljestvo Očetu, in bo Bog vse v vseh.

[1] Vnebohod v Katoliški Cerkvi praznujemo 40 dni po prazniku velike noči. Glede na pričevanja, ki so zapisana v Svetem pismu Nove zaveze (prim. Mr 16,19 in Lk 24,50 – Jezusov vnebohod), se je Jezus Kristus po vstajenju od mrtvih še štirideset dni prikazoval izbranim osebam, nato pa je odšel k nebeškemu Očetu.
Vir: Katoliška Cerkev
